google/wiki40b huggingface dataset:
Adam Clayton

Biografi

Clayton ble født i Oxfordshire i England, og er den eldste sønnen til Brian og Jo Clayton. Da Adam var fem, flyttet familien til Malahide nær Dublin, der hans søster Sarah Jane (Sindy) og broren Sebastian ble født. Han var veldig opprørsk som ung, og byttet skoler flere ganger før han endte på Mount Temple High School, Irlands første friskole. Det var der han så lappen Larry Mullen jr hadde hengt opp der han søkte etter medlemmer til et nytt band. Clayton trodde først det var i skolens regi, og overså det, men møtte opp da han forsto den virkelige sammenhengen. Han kunne ikke spille på sin nyervervede bass, men de andre i bandet ble så imponert over hvor kul han virket, og lot han bli. I bandets spede begynnelse fungerte også Clayton som deres manager. Dette hadde han tid til, etter at han også var blitt sparket ut av Mount Temple.
På begynnelsen av U2s karriere ble Clayton regnet av utenforstående som bandets outsider, særlig siden han ikke delte sine bandmedlemmers religiøse tro og hadde ikke den samme krisen som de andre etter andrealbumet October. Men gruppens dynamikk kunne ikke fungert uten Claytons radar for hva som var hipt eller ikke. Clayton var forlover da Bono giftet seg.
I 1989 ble Clayton tatt av politiet med en liten mengde cannabis på seg. Han slapp unna straff ved å donere en stor pengesum til veldedighet. Men i 1993 skjedde det utenkelige, Clayton, som levde og åndet for rollen som bassist i et rockeband, uteble fra en konsert. Etter bruddet med supermodellen Naomi Campbell, eksploderte alkoholforbruket hans, og mens resten av bandet holdt konsert i Sydney med en roadie på bass, satt Clayton på en strand kun med selskap av en alt for stor promille. Etter dette ble Clayton avholdsmann, flyttet til New York og tok musikkundervisning for første gang. Hvor mye basspillingen hans utviklet seg, er lett å høre på 1997s Pop.
Clayton er fortsatt ugift, men har oppfylt sitt ungdomsmål; å spille bass i et rockeband. Bill Flanagan beskrev det best i sin bok om bandet Until The End Of The World: «Bono sier at Larry egentlig ønsker å være vokalisten, Bono ønsker å være gitarist, og Edge er egentlig en frustrert trommeslager. Adam derimot, vil bare spille bass.»
Asker Fotball

Historie

Asker spilte i daværende hovedserien– som den gang var delt i to avdelinger à 8 lag – fra 1951 til 1959, som Asker SK. Asker tok sølvmedalje i gruppe B i sesongen 52–53 og sølvmedalje i gruppe B i sesongen 55–56. I tillegg var Asker tapende cupfinalist i 1951 og var også i seminfinalen i 1955.
På 2000-tallet har laget stort sett spilt 2. divisjon. 2010-sesongen endte med opprykk til Adeccoligaen, noe som ble klart den 16. oktober 2010 da Asker slo Notodden 3–1. De rykket imidlertid ned igjen til 2. divisjon etter å ha endt på 13.-plass i 2011-sesongen.

Rekorder

Flest A-lagskamper: Stian Solberg (308 pr. 15. september 2018)
Comité olympique de Polynésie française

Comité olympique de Polynésie française (COPF) er Fransk Polynesias idrettsforbund og komite for olympiske saker.
Organisasjonen ble grunnlagt i 1973 som Comité Territorial des Sports. Senere skiftet den navn til Comité territorial olympique et sportif, før navnet Comité olympique de Polynésie française ble innført i 2000.
COPF ivaretar forbindelsene til Comité national olympique et sportif français. Den er ikke anerkjent som nasjonal olympisk komité av Den internasjonale olympiske komité.
Pseudocaeciliidae

Utseende

Små til middelsstore (2-3 mm), tettbygde, brune eller gule støvlus. Antennene består av 13 ledd, føttene er to- eller tre-leddete. Vingene virker hårete og er noen ganger læraktige. Vingeårene har mer enn en rekke av hår. Hårfrynsene langs ytterkanten består av hår som krysser hverandre. Årene Rₛ og M er delvis sammensmeltet eller forbundet med en tverråre. Cellen areola postica (ved forvingens bakkant) er avlang og ikke forbundet til M med en tverråre.

Levevis

Artene i denne familien lever på blader, gjerne flere sammen på visne blader som fortsatt henger på treet. Noen lager et glissent spinn som de gjemmer seg under.

Utbredelse

Familien forekommer i alle verdensdeler bortsett fra Antarktis, men det er få arter i nordområdene. Flest arter er det i varme deler av Asia. I Europa er det bare kjent to arter i sørøst.
Airedale

Airedale var en engelsk bilfabrikk i Esholt, i nærheten Shipley, West Yorkshire. Det var etterfølgeren til Tiny bygget av Nanson, Barker & Co fra 1911 til utbruddet av Første verdenskrig i samme by.

Historie

Etter krigen i 1919 ble en større bil utviklet og selskapets navn ble endret til Airedale. Denne nye modellen var på 20 Hk og hadde en 1 795 cc firesylindret toppventilert Dorman KNO motor med Zenith forgasser som ytet 22 Hk ved 1 500 o/min. Driften til bakhjulene gikk gjennom en firetrinns girkasse og plateclutch. Bilen hadde en akselavstand på 2,97 meter og total lengde 4 m med konvensjonelle elliptiske bladfjærer på alle hjul. I 1922 hadde de hadde tilstrekkelig tillit til å stille ut på London Motor Show og selskapets navn ble endret fra Nanson, Barker & Co. til Airedale Cars. Den var priset til 575 pund for en spesiell coupé, 435 pund  for en 4-seters tourer, 425 pund for en 2-seters med bagasjerum, 375 pund for en Limousin
En større Meadows motor på  2 120 cc på 14 Hk ble tilbudt fra 1922. Denne bilen var litt større med 4,11 m  total lengde. En naken limousin kostet 360 pund, en åpen toseter koster 425 pund og en stor limousin 625 pund
Bortsett fra motorene ble nesten alle deler inkludert girkasser laget på stedet av Airedale. Bilene var veldig godt utstyrt, og dette gjorde dem dyre. Det ble bygget 90 biler, der rundt 55 av de var på 12 Hk og 35 på 14 Hk.
Selskapet gikk konkurs i september 1924, en gjenoppliving ble forsøkt i 1927, men den mislyktes. Ingen biler vites å eksistere.
Drangedal Idrettslag

Historikk

Klubben ble stiftet i 1907 som Drang, men skiftet navn da den i 1945 ble slått sammen med Drangedal Arbeideridrettslag. I 1953 manglet klubben en avdeling for turn, men hadde en avdeling for friidrett.

Fotball

A-laget i fotball for herrer spiller i 2014 i 5.divisjon. Damelaget spiller i 3. divisjon.
Havok Physics

Støttede plattformer

Versjon 1.0 av Havok-SDK'en ble første gang vist frem på Game Developers Conference (GDC) i 2000. Siden den gang har den utviklet seg til å bli flere forskjellige programmer, men hovedsakelig Havok Physics 4. Denne ble sluppet i juli, 2006.
Kildekoden til motoren blir distribuert via lisensiering, og det er foreløpig bekreftet at den virker på Microsoft's Windows, Xbox og Xbox 360, Nintendo's GameCube og Wii, Sony's PlayStation 2, PlayStation 3 og PlayStation Portable, Apple's Mac OS X og på Linux.
Selve motoren er skrevet i C/C++, og er derfor mulig å portere til ethvert system som har en kompatibel kompilator tilgjengelig.

Bruk

Siden SDK'ens utgivelse i 2000 har den blitt brukt i mer enn 150 videospill. De fleste av disse spillene er førstepersons skytespill, men motoren har også blitt benyttet i andre sjangre, som for eksempel i sanntidsstrategi-spillet Company of Heroes, og i Blizzard Entertainment's StarCraft II. Havok finnes også i Autodesk Media & Entertainment's 3D Studio Max som en medfølgende plug-in. En plug-in for Autodesk's animasjonsprogramvare Maya er også tilgjengelig.

Konkurranse

Havok's største konkurrent på markedet er AGEIA, utviklerne av PhysX-SDK'en og PPU'en (physics processing unit). Tanken bak PPU'en er å hjelpe CPU'en med oppgaver som omhandler fysikk, omtrent slik en GPU hjelper til med 3D- og video-utregninger. Havok har ikke en tilsvarende maskinvare-komponent til deres SDK, men selskapet lager et spesialisert sett kalt Havok FX som bruker GPU'ene på ATI og NVIDIA sine videokort til fysikk-utregninger.
Anneli Klepp

Biografi

Anneli Klepp er født og vokst opp i Kirkenes. Hun er utdannet adjunkt fra Høgskolen i Østfold og har jobbet som lærer i barne- og ungdomsskolen i mange år. Klepp bor på Bekkestua utenfor Oslo, er gift og har tre barn.
Alette Engelhart

Bakgrunn og første 50 år, 1896-1946

Hun var utdannet lærer og var datter av kaptein og ingeniør Anton Martin Schweigaard Nicolaysen (1870–1907) og Dorothea Jeanette Horn (1870–1943). Hun giftet seg i 1920 med distriktsveterinær Bernt Engelhart (1889–1961), som var sønn av amtmann, statsråd Thomas von Westen Engelhart (1850–1905) og Elisabeth Mathea Sophie Nielsen (1855–1944).
Alette Nicolaysen tok examen artium på Frogner skole i Kristiania 1915 og lærerinneeksamen ved Hartvig Nissens skole 1916. Hun arbeidet som lærerinne på Frogner skole i fire år til hun i 1920 giftet seg. I de neste 20 år var hun veterinærfrue og etterhvert også organisasjonskvinne. Hun fulgte mannen til hans ulike tjenestesteder rundt om i landet.
Før den annen verdenskrig var hun aktiv bl.a. i Harstad husmorlag og Kvinnenes Arbeidshjelp på Eidsvoll.
Under annen verdenskrig var Alette Engelhart og ektemannen aktive i arbeidet med å hjelpe flyktninger til Sverige for organisasjonen XU.  Deres hjem «Breidablikk» like ved Eidsvoll kirke var mellomstasjon for flyktninger som kom med toget til Eidsvoll.  Alette Engelharts ektemann, Bernt Engelhart hadde tilgang på bensin og kjøretillatelse på grunn av  sitt arbeide som distriktsveterinær, og kjørte flyktninger fra Eidsvoll inn mot svenskegrensen, der de ble overtatt av neste etappe grenseloser. For sitt arbeide under okkupasjonen fikk Alette Engelhart XUs diplom og Deltagermedaljen.

Formannskap i Norges Husmorforbund, 1946-1959

Etter krigen var Alette Engelhart formann i Norges husmorforbund i perioden 1946–59. Husmorforbundet som hadde hatt omkring 30 000 medlemmer i 1940 lå helt nede under andre verdenskrig. Allerede i 1948 var medlemstallet tilbake på omkring 30 000. Da hun gikk av 11 år senere, hadde forbundet 65 000 medlemmer og var blitt en maktfaktor i samfunnet.
Husmorforbundet og kvinnesaken var en utfordrende kombinasjon. Alette Engelhart hadde selv kvinnesaksbakgrunn, og forsøkte å bygge bro over motsetningene, bl.a. gjennom å ta Margarete Bonnevies bok Fra mannssamfunn til menneskesamfunn«» opp i studiesirkler i Husmorforbundet. Husmorforbundet samarbeidet med Kvinnesaksforeningen om barnehagesaken, forsørgerlønn og enslige forsørgere, men organisasjonene var uenige i spørsmålet om samskatt mellom ektefeller og i skilsmissespørsmålet. Samarbeidet med det store Husmorforbundet var viktig for Kvinnesaksforeningen. Alette Engelhart fremholdt alltid at Husmorforbundet var en upolitisk organisasjon som arbeidet for alle kvinner, både i bygd og by.
Alette Engelhart satt også en tid i styret for Norske Kvinners Nasjonalråd.

Senere engasjement og tverrpolitisk arbeid etter 1959

1959 overtok Else Germeten formannskapet i Norges Husmorforbund, men Alette Engelhart fortsatte som leder av det nordiske forbundet, et verv hun hadde 1956–60. Hun var også aktiv i FN-sambandet (formann 1948–52), Foreningen Norden, Landsforeningen Norsk Arbeide, Koefoedskolen, Landsforeningen for Mentalhygiene m.m.
Alette Engelhart var også aktiv i arbeidet mot atomvåpen og medlem av komitéen De 13 i 1960-61.
Alette Engelhart ble utnevnt til ridder av 1. klasse av St. Olavs orden 1955.
Dhanusa (distrikt)

Geografi, administrativ inndeling

Areal er 1 180 km², og folketall var i 2011 754 777. 
Det hører til Janakpur sone i Sentralregionen. Hovedstaden heter Janakpur. Den var i 2005 landets 8. største by, og hadde en anslått befolkning på 93 796.
Dhanusa ligger i det østlige Tarai, det tropiske, flate slettelandet som er forma av jord fra elvene som flyter østover og ender i den bengalske bukt.
I vest grenser Parsa mot Mahottari, i nord mot Sindhuli, i øst mot Siraha og i sør mot den indiske delstaten Bihar.
I distriktet er det 101 landsbyutviklingskomiteer og 1 bykommuner. Bybefolkninga er 11,1%.
Befolkningsgruppa som dominerer distriktet er madhesi med indisk språk og hinduisk religion.

Sentrum for maithili-kultur

Dhanusa var i gammalindisk tid et sentrum for et kongedømme som var kjent som Videha eller Mithila, med Janakpur som hovedstad. Kongedømmet danna utgangspunkt for språket maithili
(मैथिली) og den rike maithili-kulturen. Maithili har vært brukt som skriftspråk i denne delen av Nepal i flere tusen år, og var også i bruk som skriftspråk i Kathmandudalen i gammal tid.
Distriktet er også i dag et sentrum for maithili-språket, som er det nest mest utbredte i Nepal etter nepali med rundt 3 millioner brukere.

Nasjonale minoriteter

Jhangad, et dravidisk-talende folk som finnes i flere delstater i det østlige Tarai, har sin største bosetning i Nausaya Bigha området i Dhanusa.
Dhanusa har også innslag av bl.a. tharu.

Kjente nepalere

Matrika Prasad Yadav, en kjent leder i NKP(Maobadi), leder for NKP(M)s masseorganisasjon for madhesh-folk, regjeringssjef for opprørernes sjølstyrte område Madesh Autonome Region 2004 til 2007 og medlem av Nepals overgangsregjering 2007, er fra Dhanusa.
Konstantin IV

Keiser

Konstantin IV ble innsatt som medkeiser i 654 sammen med sin far og etterfulgte faren da denne ble myrdet i 668. Hans mor var Fausta, datter av den bysantinske general Valentius som var av armensk avstamning. Konstantin var gift med Anastasia og hadde sønnen Justinian (f. 667) og Heraclius (f. 683). Konstantin døde av dysenteri i 685.
I 674 sendte araberne ut en flåte og beleiret Konstantinopel samtidig som slavere angrep Thessaloniki. Beleiringen varte helt til 678 da den bysantinske flåte kunne beseire den arabiske i slaget ved Syllaeum, en av de første ganger det den nyoppfunne greske ild ble benyttet i kamp. Den arabiske flåte ble trukket tilbake samtidig som arabernes innfall i Lilleasia ble stanset.
I 680 sammenkalte Konstantin det sjette økumeniske konsil (også kalt det tredje konsil i Konstantinopel) som på nytt bekreftet konsilet i Chalcedons læresetninger, som løste den kontrovers som var blitt utløst av monoteletismen. Denne læres tilhengere var blitt marginalisert etter at kalifatet hadde erobret deres territorier.
Senere samme år led Konstantin et alvorlig nederlag mot bulgarerne ved Donau og ble året etter tviunget til å anerkjenne det bulgarske keiserdømme.
Konstantin lot lemleste sine brødre tillike medkeisere Herkleios og Tiberius i 684.
Da Konstantin IV døde av dysenteri i 685 ble han etterfulgt av sin sønn Justinian II.
Norgesmesterskapet i alpint 1999

Norgesmesterskapet i alpint 1999 var det norske mesterskapet i alpin skiidrett. Mesterskapet ble arrangert fra 19. til 24. mars i Oppdal og Narvik.
Al-Hakim-moskeen

Al Hakim-moskéen (arabisk: مسجد الحاكم بأمر الله‎) ligger i bydelen historiske Kairo i det sentrale Kairo i Egypt. Den ble ferdigstilt i 1013 under kalifen Al-Hākim bi-amri ʾllāhs regjeringstid og er til det ytre, den nest største moskéen i byen (størst er Ibn Tulun-moskéen) og blant de største i verden.
Nederland under VM i friidrett 2015

Resultater

(q – kvalifisert, NM – intet gyldig resultat, SB – årsbeste)
Welsh Premier League 2011/12

Welsh Premier League 2011/12 var den 20. sesongen av Welsh Premier League. Den startet 12. august.
Bangor City var regjerende mestere, Afan Lido det nyopprykkede laget.
Neath fikk ikke fornyet lisensen.
Mário Figueira Fernandes

Landslaget

7. oktober 2017 fikk han sin første landskamp for Russland mot Sør-Korea.
Han ble tatt ut i Russlands tropp til VM i fotball 2018 i Russland.
7. juli 2018 scoret han sitt første landslagsmål for Russland mot Kroatia.
Ben Redic Fy Fazan

Ben Redic Fy Fazan er en oppdiktet sjeik fra animasjonsfilmen Flåklypa Grand Prix, regissert av Ivo Caprino og med premiere i 1975. Karakteren er skapt av forfatteren og tegneren Kjell Aukrust. Fy Fazan er en ekte sjeik fra ørkenlandet som er på ferie i Flåklypa. Han bor sammen med sin personlige sjåfør og livvakt Emanuel Desperados, en krysning mellom sjimpanse og gorilla. I det lukseriøse teltet finnes det også et vakkert lite femenint innslag kalt Soline. Lakengubben er PR-sulten, stinn av penger og driver eget oljeselskap, Aladdin Oil.
Ron Vlaar

Klubbkarriere

Vlaar begynte sin fotballkarriere hos den lokale klubben Apollo '68 og siden for klubben SVW '27 i byen Heerhugowaard.

AZ Alkmaar

Etter én sesong i SVW '27 ble han som 11-åring invitert til å spille for ungdomsakademiet til den profesjonelle klubben AZ Alkmaar. I 2002 skrev han under på sin første ungdomskontrakt med AZ, som var gjeldende frem til sommeren 2007. Vlaar fikk sin førstelagsdebut for AZ i Eredivisie i kampen mot RKC Waalwijk den 23. april 2005. Fire dager senere spilte han sin første europakamp, da han var i startoppstillingen under semifinalen i UEFA-cupen 2004/05 mot Sporting Lisboa.
I den påfølgende sesongen ble han i større grad oversett av trener Louis van Gaal til fordel for langt erfarne spillere.

Feyenoord

Den 28. desember 2005 meldte Vlaar overgang til Feyenoord, hvor han skrev under på en kontrakt med varighet på tre og et halv år. Han fikk sin førstelagsdebut for Feyenoord i seriekampen mot Vitesse Arnhem den 15. januar 2006 og spilte 14 seriekamper i vårsesongen. De påfølgende to sesongene ble preget av langtidsskader, og etter å ha vært skadet i to sesonger gjorde han comeback i 2009/2010-sesongen.

Internasjonal karriere

Vlaar fikk sin landslagsdebut for det nederlandske herrelandslaget i en VM-kvalifiseringskamp mot Tsjekkia den 8. oktober 2005 (2–0). Han ble siden tatt ut i den nederlandske troppen til EM i fotball 2012 i Polen og Ukraina av landslagstrener Bert van Marwijk. Hans første landslagsmål kom i vennskapskampen mot Nord-Irland den 2. juni 2012, hvor Vlaar scoret kampens siste mål i en 6–0-seier.
Han spilte alle kampene for Nederland i Fotball Vm i Brasil 2014 som forsvar.
Albanias prefekturer

Prefekturene i Albania (også kalt fylker eller regioner, albansk: qarku) er landets øverste forvaltningsenhet. Det er i alt tolv prefekturer. Ved kommunereformen i 2015 ble prefekturene videre inndelt i 61 kommuner. Inntil 2000 fantes det tre forvaltningsnivåer, med distrikter mellom prefekturene og by- og landkommunene.

Oppgaver og funksjoner

Prefekturene ivaretar offentlige tjenester delegert fra sentralmyndighetene eller fra kommunene, driver regionplanlegging og samordning av regionale interesser. De har liten makt i politikkutformingen og er avhengig av økonomiske overføringer. Over 90 % av prefekturenes budsjetter kommer som overføringer fra sentralt hold.
Hvert prefektur har et prefekturråd, indirekte valgt fra kommunene.
Diodoros fra Tyr

Diodoros fra Tyr (Διόδωρος) var en filosof i den peritatetiske skolen og en disippel av Kritolaos fra Faselis.
Diodoros etterfulgte Kritolaos som skolark ved den peritatetiske skolen i Athen rundt år 118 f.Kr., og var fortsatt aktiv i 110 f.Kr. da Lucius Licinius Crassus besøkte Athen i egenskap av skattemester i den romerske provinsen Makedonia.
En av Diodoros' etiske maksimer var at det høyeste gode består av en kombinasjon av dyd og fravær av lidelse, og forsøkte med det å forene stoisisme med epikurisme. Cicero benektet derfor at Diodoros var en genuin peripatetiker.
Kursja 2-brannen 1936

Mislykket evakuering med tog

Ved en rekke skogbranner (f.eks. Hinckley-brannen 1894) har en klart å redde hundrevis av mennesker med tog. Kursja 2-brannen hører ikke til dem.
Fra Kursja 2 gikk en smalsporet sidebane til det russiske hovednettet, som var og er bredsporet. Natt til 3. august ankom et tomt tog, og innbyggerne ble tilbudt evakuering av kvinner og barn. Avgangen ble imidlertid forsinket fordi speditørene krevde at en først skulle laste en del tømmer. Dette førte også til at toget ikke hadde plass til alle, selv om folk plasserte seg oppå koblingene, i tømmervognene og på lokomotivet (etter en annen versjon ble få eller ingen evakuert med dette toget). Den tunge lasten må også ha medført at toget brukte lengre tid på å komme opp i fart. Hundrevis av panikkslagne mennesker ble stående igjen på stasjonen. Toget ble satt i gang og nådde frem til en kanal nord for byen. Broen over kanalen stod imidlertid i full fyr, og toget ble satt i brann. Alle passasjerene skal ha omkommet, og bare 20 av byens befolkning skal ha overlevd katastrofen – i en dam, i brønner, i kanalen, eller på en skogbar ås.

Etter brannen

Ved den nedbrente lokstallen finnes en massegrav. Kursja 2 ble gjenreist, i mindre målestokk. Under andre verdenskrig brøt tyskerne inn i Sovjet og okkuperte de vestlige deler av Russland. Under slaget om Moskva nærmet de seg Rjazan oblast inntil de ble slått tilbake i desember 1941. Kort etter krigen ble Kursja 2 avfolket, og jernbanen dit nedlagt.
Katalog

Katalog, fra gresk katalogos, av katalegein, i betydningen «lese nedover», å opptelle, er en ordnet fortegnelse over personer, bøker, malerier eller andre gjenstander, i et bibliotek, galleri, auksjon, varehus og andre steder. En katalog kan være en trykt bok, en samling arkivkort, eller et digitalt register. 
Innenfor bibliotek er utviklet komplekse systemer med alfabetiske, systematiske og ordbokskataloger som alle kan på hvert sitt vis tjene ulike formål og er bestemt etter fastlagte og detaljerte regler.
Bokhandlere og forlag lager også kataloger i salgsøyemed.
I dataverden er kataloger database-baserte tjenester hvor det er mennesker som vurderer hvilke sider som skal lagres i databasen. I noen kataloger er det gratis å registrere seg, for eksempel Open Directory Project, mens andre tar betalt, for eksempel som Kvasir.
Symfoni nr. 1 (Prokofjev)

Symfoni nr. 1 (Symphonie classique), den «klassiske symfonien», er en symfoni komponert av den russiske komponisten Sergej Prokofjev. Den er ett av Prokofjevs mest kjent verk. Det er et typisk neoklassisk verk, og er laget etter en modell av Joseph Haydns symfonier.
Symfonien ble påbegynt i 1916, og ble fullført den 10. september 1917, like før oktoberrevolusjonen og den påfølgende kommunistiske maktovertagelsen.
Stykket hadde verdenspremiere i St. Petersburg den 21. april 1918, da den ble oppført av det daværende St. Petersburgs Hofforkester, under ledelse av Nikolai Malko og Prokofjev selv. Symfonien ble godt mottatt, både av publikum og sovjetmyndighetene. På tross av støtten fra myndighetene forlot Prokofjev landet et par dager etter premieren, og dro til New York via Vladivostok og Tokyo.
SAAB 93

SAAB 93, svensk personbil produsert av Saab i perioden 1956–1960.
SAAB 93 var en videreutvikling av Saabs første personbil SAAB 92 og hadde en ny front, mindre (748 cc), men sterkere motor (33 hk) med tre sylindre som nå var langsmontert, samt en rekke andre forbedringer, blant annet helt nye hjuloppheng med skrufjærer og stål bakaksel. SAAB 93 hadde stor suksess i  rally og fantes i en spesialversjon – SAAB GT750. Sistnevnte var blant annet utstyrt med trimmet motor på 50 hk (57 med ekstra trimsett), ekstra behagelig passasjerstol (for kartleseren), påkostet innredning med flaskeholder i armlenet bak, turteller, sportsdekk samt kartleserinstrumentet Halda Speed Pilot.
SAAB 93 ble senere videreutviklet til SAAB 96.

Årsmodeller

1956. 1. desember 1955 ble SAAB 93 vist fram hos Philipsons i Stockholm som årsmodell 1956. 
1957. Årsmodell 1957 ble lansert høsten 1956. Bilen fikk ingen større forbedringer, men kundene fikk flere tilvalgsmuligheter, som sikkerhetsbelter på det svenske markedet. Fra og med april 1957 kunne man også få bilen med automatgir som ekstrautstyr. 
1958. Den 3. september 1957 vises 1958-modellene fram med udelt frontrute, pilene ble erstattet med blinklys, bensintanken ble selvblandende og oljeinnblandingen ble redusert fra 4% til 3%, feste for sikkerhetsbelte ble standard, baksetet ble høydejusterbart. I april 1958 vises en grandturismo-utgave, Grandturismo 750, fram i New York. Bilen var utstyrt med en sportsmotor med to forgassere og  45 hk/DIN. Kundene kunne velge et sportsett som økte effekten til 55 hk/DIN.
1959. I september 1958 lanseres årsmodell 1959. Bilene har flere nyheter, blant annet bredere og mer behagelige framseter med justerbare ryggstøtter, vindusrutespylere som standard, kraftigere bremser, asymmetriskt lys, utvendig bakspeil, samme nøkkel til dør og tenningslås, ny nummerbelysning bak og et nytt emblem på bakluken. 
1960. Den 7. oktober ble årsmodell 1960 vist fram på Hotell Palace i Stockholm. Bilen hadde navnet SAAB 93F. F sto for framkantshengslede dører. 93F ble erstattet av SAAB 96 allerede 17. februar 1960.